Tesla sænker priserne med op til 46.000 kroner

Tesla har i nat sænket priserne på Performance-udgaverne af Model Y og Model 3 herhjemme. Det er tredje gang i år at Tesla sænker priserne på sine biler i Danmark.

Størst er prisnedsættelsen på Model Y Performance, der nu kan fås for 456.496 kroner. Det er 46.400 kroner billigere end i går. Et prisfald på 15 procent. Dermed er Model Y Performance faldet med hele 173.000 kroner siden årsskiftet.

Model 3 Performance er også blevet billigere; den er sat ned med 43.000 kroner, så den nu koster 426.990 kroner. Et prisfald på 10 procent, natten over. Den er blevet 140.000 kroner billigere siden årsskiftet.

Hvor prisnedsættelserne i januar og februar gjaldt basismodellerne og Long Range modellerne, så er det topmodellerne, det handler om denne gang. De såkaldte Performance-udgaver. De har holdt prisen siden januar, men nu falder de altså (også).

Mere om dagens prisnedsættelser:

Tesla: Derfor sænker vi priserne.

Model S Plaid nedsat med 118.000 kroner.

Herunder en oversigt over prisfaldene siden januar:

Model | Pris 13. januar | Pris 24. februar | Pris 14. april
Model 3 | 359.990 kr. | 329.990 kr. | 329.990 kr.
Model 3 Long Range | 419.990 kr. | 389.990 kr. | 389.990 kr.
Model 3 Performance | 469.990 kr. | 469.990 kr. | 426.990 kr.
| | |
Model Y | 374.990 kr. | 374.990 kr. | 374.990 kr.
Model Y Long Range | 429.990 kr. | 433.490 kr. | 433.490 kr.
Model Y Performance | 502.896 kr. | 502.896 kr. | 456.496 kr.

De kolossale prisnedsættelser i januar og februar var medvirkende til at gøre Tesla Model Y til den overlegent mest solgte bile herhjemme i marts måned. Ikke bare elbil, men bil i det hele taget.

Det bliver interessant at se, hvordan de nye prisnedsættelser påvirker markedet.

Læs også: Staten “betaler” stor del af Teslas prisnedsættelser.

Tesla sænker priserne med op til 46.000 kroner